
Peremehetu ehitise hõivamise 

menetluse algatamine (Kulgu sadama kai)
1.  Asjaolud ja menetluse käik

Kulgu sadamas on peremehetu kai, mis paikneb piki Kulgusadama tee 10 hoone läänekülge. Eeldatavasti ehitati see 1950-ndatel aastatel.
Narva Linnavalitsuse 20.11.2002 korraldusega nr 1066-k määrati Narvas Kulgu sadam 10, 11 asuvatele endise jahtklubi hoonetele (hetkel Narva Linnavalitsuse Linnavara- ja Majandusameti bilansis) teenindusmaaks 3 844 m2, mille piiridesse jääb ka nimetatud kai.

Ühtegi dokumenti kai kohta leida ei õnnestunud, siis eeldatakse, et see oli ehitatud õiguslikul alusel. Riiklikus ehitisregistris ei ole kai registreeritud.

Antud küsimust arutati Narva Linnavalituse linnavarakomisjoni istungil 03.02.2010 (protokoll nr 1), kus Narva Linnavalitsuse Linnavara- ja Majandusametile tehti ülesandeks algatada Narva linnas Kulgu sadamas asuva peremehetu kai hõivamise menetlus ja esitada antud küsimus Narva Linnavalitsuse istungile korralduse vastuvõtmiseks.
2. Õiguslikud järeldused

Vastavalt asjaõigusseaduse rakendamise seaduse § 13 lõikele 2 on peremehetu ehitise hõivamise õigus ja kohustus kohalikul omavalitsusel ja riigil Vabariigi Valitsuse kehtestatud korras.

Vabariigi Valitsuse 08.08.1996. a määruse nr 211 “Peremehetu ehitise hõivamise kord” (edaspidi Kord) punkti 2 kohaselt saab Korra alusel hõivata vallasasjaks olevat ehitist.     

Korra punkti 8 kohaselt selgitab ehitise peremehetuse välja kohalik omavalitsus, kes hindab ehitist ja võtab selle arvele. Kui ehitisel ei ole valdajat, määrab kohalik omavalitsus ehitisele hooldaja.

Vastavalt Narva Linnavolikogu 27.01.1999. a määrusega nr 80/39 kinnitatud ja Narva Linnavolikogu 21.09.2005.a. määrusega nr 28/62 muudetud “Peremeheta ehitise hõivamise korra Narva linnas” punktile 8 kehtestab Linnavara- ja Majandusameti ettepaneku järgi ehituse peremehetuse Linnavalitsus, kes ehituse valdaja puudumisel annab hooldaja õigused ja kohustused üle Linnavara- ja Majandusametile. Hooldaja võtab ehitise arvele ja teostab selle hindamise.
3. Otsus

3.1. Algatada Narva linnas Kulgu sadamas asuva peremehetu kai hõivamise menetlus.

3.2. Panna kai hooldeõigused ja kohustused Narva Linnavalitsuse Linnavara- ja           Majandusametile.

3.3. Narva Linnavalitsuse Linnavara- ja Majandusametil võtta antud ehitis arvele ja tellida selle hinnang.

3.4. Narva Linnavalitsuse Linnavara- ja Majandusametil teha korraldus teatavaks avalikkusele Narva Linnavolikogu 27.01.1999. a määruses nr 80/39 “Peremeheta ehitise hõivamise kord Narva linnas” sätestatu kohaselt.

4. Rakendussätted

4.1. Korraldus jõustub seadusega sätestatud korras.
4.2. Narva Linnakantseleil teha korraldus teatavaks Narva Linnavalitsuse Linnavara- ja Majandusametile.
4.3. Korraldust võib vaidlustada, esitades kaebuse Tartu Halduskohtu Jõhvi kohtumajale 30 päeva jooksul arvates Narva Linnavalitsuse poolt korralduse teatavakstegemist.

